Jørn Dohrmann (DF), 2009-12-03:
Det er jo et meget vigtigt emne, vi taler om, altså hvilke forskellige tilsætningsstoffer børn og unge mennesker udsættes for.
I Dansk Folkeparti synes vi, det er meget godt at vi får den her diskussion om parabener i kosmetik til børn.
Jeg kan også høre, at alle partier jo er meget optaget af at få de rigtige instrumenter sat i værk her, og jeg kan også allerede nu fornemme, at der er et flertal, som ønsker, at vi skal skrive en beretning på dette område.
Det synes jeg er rigtig godt, fordi vi jo selvfølgelig gerne vil være med til både at presse industrien på det her område og også eventuelt at få nogle flere ting med, som Enhedslisten og de andre partier måske ikke lige har tænkt over på nuværende tidspunkt.
Så jeg synes, det er rigtig godt, at vi får en god diskussion om netop det her emne.
Jeg vil i hvert fald også lægge op til, at vi ikke må glemme, at vi jo har lavet det her Center for Hormonforstyrrende Stoffer.
Jeg og Dansk Folkeparti synes i hvert fald, at det vil være særlig godt, hvis det får flere penge at arbejde med, fordi vi jo netop har været med til at oprette det her center, for at det også skal fokusere på, at vi får flere og flere stoffer, som vi gerne vil have undersøgt, også med hensyn til deres cocktaileffekt.
Jeg tror ikke, at dem, der arbejder i det center, bliver arbejdsløse foreløbigt, for der bliver ved med at komme nye ting frem.
Det, vi også må forholde os til, er jo selvfølgelig, at når industrien ikke leverer de informationer, som ministeren og hele ministeriet gerne vil have, for at få undersøgt om et stof, man blander i, kan være hormonforstyrrende, så er det i hvert fald vigtigt for os, at vi får undersøgt det.
Der kan det godt være, som fru Pia Olsen Dyhr var inde på, at man skulle bruge en omvendt metode, hvor industrien egentlig skal bevise, at et stof ikke er skadeligt, og at vi altså må forbyde den slags produkter, indtil det er fuldstændig bevist, at de er uskadelige.
Men vi mener i hvert fald, at med de undersøgelser, der allerede nu foreligger, så er der en risiko for, at nogle stoffer kan være skadelige, og derfor ønsker vi også, at den her beretning kommer i stand så hurtigt som muligt, og at vi får den her gode diskussion om det her.
Jeg håber, at miljøministeren har ret, når han siger, at han taler på regeringens vegne, for så skal vi nok sørge for at spørge fødevareministeren om, på hvis vegne hun taler.
De taler hvert fald ikke ud fra samme interesse på dette område, kan man sige.
Ud over det må vi sige, at det er rigtig godt, at regeringen er optaget af det her, og det er rigtig godt, at resten af partierne er meget optaget af det her spørgsmål, netop fordi det er vores børn, vi taler om.
Det er dem, der ikke lige kan forsvare sig, men må tage imod de ting, de eventuelt får som gaver, eller hvad det kan være.
Nu er det jo snart jul, hvor gaverne kommer til at ligge under juletræerne, og derfor skal vi også kunne købe de varer, som bliver tilbudt, med sikkerhed og god samvittighed.
Derfor må jeg sige, at vi glæder os til at skulle skrive den her beretning i udvalget, og vi glæder os til at arbejde videre med de her sager, fordi de er så vigtige for alle borgere i Danmark.